Bike’s Patrullen

**Bike's Patrullen** on Oulussa toimiva vapaaehtoinen yhdistys, joka etsii ja palauttaa varastettuja polkupyöriä omistajilleen. Ryhmä aloitti toimintansa 2. syyskuuta 2022 ja rekisteröitiin yhdistykseksi joulukuussa 2024. Yhdistys on palauttanut yli 3 200 polkupyörää omistajilleen runsaan kolmen toimintavuoden aikana. Toiminta on saanut kansainvälistä huomiota muun muassa BBC:n uutisoinnissa.

Joulukuussa 2025 poliisi aloitti esitutkinnan yhdistyksen varojen käytöstä. Yhdistyksen perustajaa Ilkka Pulkkista epäillään muun muassa törkeästä kavalluksesta.

## Tausta
Bike's Patrullen sai alkunsa kesällä 2022, kun Ilkka Pulkkinen oli tuonut Ukrainasta pakolaisia Suomeen. Yksi heistä oli jääkiekkoilija, jolle Oulun Kärpät oli sponsoroinut polkupyörän. Pyörä varastettiin kahden viikon kuluessa, ja tapaus sai Pulkkisen perustamaan ryhmän polkupyörävarkauksien selvittämiseksi. Oulussa varastettiin vuonna 2022 yli 1 600 polkupyörää.

## Toiminta
Yhdistyksen vapaaehtoiset liikkuvat polkupyörillä ja autoilla Oulun kaupungissa etsien varastettuja polkupyöriä vihjeiden perusteella. Ryhmässä on ollut noin 17 aktiivista vapaaehtoista, jotka toimivat pääasiassa viikonloppuisin pareittain. Toimintaa tukee yli 7 000 jäsenen Facebook-yhteisö, jossa jaetaan tietoa varastetuista pyöristä. Ryhmä ei vastaanota löytöpalkkioita, ja toiminnan kulut on katettu vapaaehtoisilla keräyksillä.

Varastettua pyörää epäiltäessä ryhmä soittaa hätänumeroon 112, eikä ota itse pyöriä haltuunsa. Poliisin mukaan vain pyörän laillinen omistaja voi ottaa omaisuutensa haltuunsa..

### Bike Patrol -sovellus
Yhdistys kehitti selainpohjaisen Bike Patrol -sovelluksen polkupyörävarkauksien selvittämisen tehostamiseksi. Sovellukseen voi rekisteröidä polkupyörän tiedot ja valokuvat. Jos pyörä varastetaan, omistaja tekee ilmoituksen sovellukseen. Tekoälyyn perustuva hakutoiminto etsii varastettuja pyöriä Tori.fi:stä, Facebook Marketplacesta ja Telegramista vertaamalla ilmoituksia rekisteröityihin pyöriin.

## Julkinen huomio
Oulun Tervaporvarien Nuorkauppakamari valitsi Pulkkisen Vuoden positiivisimmaksi oululaiseksi vuonna 2023 hänen vapaaehtoistyöstään polkupyörävarkauksien selvittämisessä ja ukrainalaisten pakolaisten auttamisessa. MTV:n *Rikospaikka*-ohjelmassa esitettiin vuonna 2024 dokumentti *Pyörävarkaiden helvetti*, jossa seurattiin Bike's Patrullenin toimintaa.

Pulkkinen vieraili maaliskuussa 2024 eduskuntassa kertomassa polkupyörävarkauksien torjunnasta.

## Rikostutkinta
Yhdistyksen hallitus teki 12. joulukuuta 2025 rikosilmoituksen puheenjohtajastaan yhdistyksen varojen käytöstä. Oulun käräjäoikeus vangitsi 16. joulukuuta 2025 yhdistyksen perustajan Ilkka Pulkkisen todennäköisin syin epäiltynä törkeästä kavalluksesta ja törkeästä kirjanpitorikoksesta. Epäiltyjen rikosten tekoaika on 1.1.–12.12.2025.

### Tutkinnan laajeneminen
Tutkinta laajeni alkuperäisistä rikosnimikkeistä ja epäiltyjen määrästä. Helmikuussa 2026 poliisi epäili Pulkkista neljästä rikoksesta: törkeästä kavalluksesta, törkeästä kirjanpitorikoksesta, maksuvälinepetoksesta ja törkeästä varkaudesta. Toista yhdistyksen hallituksen jäsentä epäillään törkeästä kavalluksesta. Lisäksi kahta oululaisen työvalmennuskeskuksen työntekijää epäillään törkeästä rahanpesusta.

Poliisin mukaan yhdistyksen varoja on käytetty muuhun kuin yhdistyksen toimintaan ja yhdistyksen toiminnasta ei ole pidetty kirjanpitoa. Poliisi epäilee lisäksi, että polkupyöriä on otettu luvatta haltuun ja säilytetty konteissa työvalmennuskeskuksen läheisyydessä sekä Siikalatvassa sijaitsevan omakotitalon pihalla. Oulussa säilytettyjä pyöriä on poliisin mukaan myyty eteenpäin työvalmennuskeskuksen toimesta.

### Pulkkisen vastine
Pulkkinen vietti tutkintavankeudessa 19 päivää ja vapautettiin tammikuussa 2026. Hän kiistää syyllistyneensä rikoksiin ja kuvailee tilannetta huolimattomuudeksi. Pulkkisen mukaan kyse on muun muassa siitä, ettei kaikista yhdistyksen auton tankkauksista ole toimitettu kuitteja ja ajopäiväkirjassa on ollut puutteita.

### Pulkkisen aiemmat tuomiot
Pulkkinen on tuomittu aiemmin kahdesti toimiessaan kiinteistövälittäjänä. Vuonna 2010 hänet tuomittiin törkeästä petoksesta viiden kuukauden ehdolliseen vankeusrangaistukseen 18 500 euron kiinteistökaupan käsirahojen kavaltamisesta. Vuonna 2013 hänet tuomittiin törkeästä kavalluksesta kuuden kuukauden ehdolliseen vankeusrangaistukseen 75 000 euron asuntokaupan käsirahan kavaltamisesta.

### Esitutkinnan eteneminen
Tutkinnanjohtajana toimii rikoskomisario Heikki Kemppainen. Syyttämismääräpäivä on 26. helmikuuta 2026. Poliisin mukaan esitutkinta oli helmikuussa 2026 loppusuoralla ja sen arvioitiin valmistuvan maaliskuussa 2026.

## Katso myös
* Polkupyörävarkaus

## Lähteet